**Arcul iubirii**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto:

“Nu căta comori cerute de a lumii desfătare,

Nu culege măreţia unei clipe, unei lumi,

Nu-ngrădi eternitatea în a banilor chemare,

Când iubirea te îndeamnă tainic vis să îţi asumi.”

Pe când luna desfăşoară taina nopţii fermecate

Şi pornesc biruitoare ale stelelor făclii,

Eu visez a ta făptură zdrobind lanţuri şi lăcate

Ce-mi legară în iubire ale vieţii herghelii.

Pegaşi mândri se ridică din eterna aşteptare

Şi al vieţii car de luptă gata este de atac,

Iar o bură de lumină se aşterne până-n zare

Deschizand iubirii calea şi al cerului iatac.

Tu tresari şi te cutremuri de o nouă, dulce boare

A iubirii adiere te cuprinde pătimaş.

Coborându-ţi Universul şi destinul la picioare,

Eu te chem să fii regină în al dragostei sălaş.

Vei uni munţii şi zarea cu un nimb de fericire

Şi în freamăt de lumină tu vei fi aşezământ,

Precum bolta ce străluce peste marea de iubire

Tu fii coperişul lumii, iară eu voi fi pământ.

Devenind în sfera lumii două raze de lumină

Vom trasa arcul iubirii din trecut peste prezent

Şi, în arealul sorţii, viitorul fără vină

Va hrăni dragostea noastră şi al nostru ţel fervent.